Κοτουί

Το Κοτουί (ισπαν. Cotuí) είναι μεσόγεια πόλη της Δομινικανής Δημοκρατίας, μία από τις παλαιότερες πόλεις σε ολόκληρο τον Νέο Κόσμο. Σήμερα είναι πρωτεύουσα της Επαρχίας Σάντσες Ραμίρες και στην απογραφή του 2012 είχε 48.998 κατοίκους, ενώ ο πληθυσμός του ομώνυμου δήμου ήταν 79.596 κάτοικοι, που ονομάζονται «Κοτουισάνος». Απέχει 105 χιλιόμετρα από την πρωτεύουσα της χώρας, το Σάντο Ντομίνγκο.

Ιστορία
Η πόλη ιδρύθηκε το έτος 1505 από τον Ροδρίγο Τρίγιο δε Μέχια (Rodrigo Trillo de Mejía) κατόπιν εντολής του τότε κυβερνήτη της Ισπανιόλας, του Νικολάς δε Οβάντο. Η ονομασία της προήλθε από εκείνη της κοινότητας των ιθαγενών Ταΐνο που βρισκόταν επάνω στα κοιτάσματα χρυσού και αργύρου, τα οποία άρχισαν να εκμεταλλεύονται οι Ισπανοί από την πρώτη δεκαετία του 16ου αιώνα.

Η συνολική ποσότητα χρυσού που εξάχθηκε κατά τις δύο πρώτες δεκαετίες του 16ου αιώνα στην Ισπανιόλα εκτιμάται σε 30 τόνους, ποσότητα μεγαλύτερη από την παραγωγή ολόκληρης της Ευρώπης την ίδια περίοδο, και ένα σημαντικό μέρος της εξορύχθηκε από το ορυχείο του Κοτουί, καθώς ήταν το παραγωγικότερο χρυσωρυχείο σε ολόκληρο τον Νέο Κόσμο.

Το 1562 ένας ισχυρός σεισμός κατέστρεψε την πόλη, η οποία ξανακτίσθηκε στη σημερινή της τοποθεσία, βορείως της Σιέρα δε Γιαμασά και κοντά στον ποταμό Γιούνα. Το 1741 ανεγέρθηκε ο Ναός της Αμώμου Συλλήψεως της Θεοτόκου, ο οποίος καταστράφηκε και αυτός από σεισμό το 1946, αντικαθιστάμενος από τον νέο ναό, που ανεγέρθηκε στην ίδια θέση το 1957.

Παραπομπές

Εξωτερικοί σύνδεσμοι


Κοτουι